title: Provedbena uredba Komisije (EU) 2019/1661 оd 24. rujna 2019. o razvrstavanju određene robe u kombiniranu nomenklaturu

text:
                  1.10.2019

                  HR

                  Službeni list Europske unije

                  L 251/1

         PROVEDBENA UREDBA KOMISIJE (EU) 2019/1661
         оd 24. rujna 2019.
         o razvrstavanju određene robe u kombiniranu nomenklaturu
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (1), a posebno njezin članak 57. stavak 4. i članak 58. stavak 2.,
         budući da:

                     (1)

                     Radi osiguravanja jedinstvene primjene kombinirane nomenklature priložene Uredbi Vijeća (EEZ) br. 2658/87 (2) potrebno je donijeti mjere za razvrstavanje robe iz Priloga ovoj Uredbi.

                     (2)

                     Uredbom (EEZ) br. 2658/87 utvrđena su opća pravila za tumačenje kombinirane nomenklature. Ta se pravila primjenjuju i na svaku drugu nomenklaturu koja se u cijelosti ili djelomično temelji na njoj ili kojom se uvodi daljnja podjela te koja je utvrđena posebnim odredbama Unije radi primjene tarifnih i drugih mjera povezanih s trgovinom robom.

                     (3)

                     U skladu s navedenim općim pravilima robu opisanu u stupcu (1) tablice u Prilogu ovoj Uredbi trebalo bi na temelju obrazloženja navedenog u stupcu (3) razvrstati u odgovarajuću oznaku KN iz stupca (2).

                     (4)

                     Primjereno je odrediti da u skladu s člankom 34. stavkom 9. Uredbe (EU) br. 952/2013 osoba kojoj su dane obvezujuće tarifne informacije za robu na koju se odnosi ova Uredba, a koje nisu u skladu s ovom Uredbom, može nastaviti navoditi te informacije tijekom određenog razdoblja. Trebalo bi odrediti da to razdoblje traje tri mjeseca.

                     (5)

                     Mjere predviđene u ovoj Uredbi u skladu su s mišljenjem Odbora za carinski zakonik,

               DONIJELA JE OVU UREDBU:

            Članak 1.
            Roba iz stupca (1) tablice u Prilogu razvrstava se u kombiniranu nomenklaturu u oznaku KN iz stupca (2) te tablice.

            Članak 2.
            U skladu s člankom 34. stavkom 9. Uredbe (EU) br. 952/2013 obvezujuće tarifne informacije koje nisu u skladu s ovom Uredbom mogu se nastaviti navoditi tijekom razdoblja od tri mjeseca od datuma stupanja na snagu ove Uredbe.

            Članak 3.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 24. rujna 2019.

                  Za Komisiju,

                  u ime predsjednika,

               Stephen QUEST

                  Glavni direktor

                  Glavna uprava za oporezivanje i carinskuuniju

            (1)  SL L 269, 10.10.2013., str. 1.

            (2)  Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL L 256, 7.9.1987., str. 1.).

            PRILOG

                        Opis robe

                        Razvrstavanje (oznaka KN)

                        Obrazloženje

                        (1)

                        (2)

                        (3)

                        Blijedožuti tekući proizvod koji se sastoji od 93 % etil estera masnih kiselina te 7 % oligomera i djelomičnih glicerida.
                        Proizvodi se od ribljih ulja dobivenih od ribljih vrsta kao što su inćun, sardina i skuša. Proizvodni se postupak sastoji od rafinacije, hidrolize, etil-esterifikacije i frakcioniranja. Tijekom hidrolize i etil-esterifikacije trigliceridi se pretvaraju u etil estere masnih kiselina.
                        Proizvod je namijenjen za daljnju preradu u industriji hrane i hrane za životinje te u farmaceutskoj industriji. Pakira se i prevozi u zaštitnoj atmosferi u čeličnim bačvama s kapacitetom od 190 kg.

                        2106 90 92

                        Razvrstavanje se utvrđuje u skladu s općim pravilima 1 i 6 za tumačenje kombinirane nomenklature, napomenom 1(b) uz poglavlje 38 i nazivima oznaka KN 2106, 2106 90  i 2106 90 92 .
                        Isključeno je razvrstavanje u tarifni broj 1516 jer se proizvod sastoji od etil estera dobivenih esterifikacijom masnih kiselina etanolom, a ne glicerolom. Stupanj prerade prelazi ono što je dopušteno u okviru tarifnog broja 1516 jer su tim tarifnim brojem obuhvaćeni samo reesterificirani trigliceridi (vidjeti i Objašnjenja Harmoniziranog sustava za tarifni broj 1516, dio (B) točka 2.)
                        Nadalje, etil esteri masnih kiselina nisu masti i ulja životinjskog ili biljnog podrijetla (vidjeti i Objašnjenja Harmoniziranog sustava uz poglavlje 15., Općenito, dio (A), drugi stavak).
                        Isključeno je razvrstavanje proizvoda u poglavlje 38 jer proizvod ima hranidbenu vrijednost i rabi se u pripremi prehrambenih proizvoda (vidjeti napomenu 1(b) uz poglavlje 38).
                        Proizvod se stoga razvrstava u oznaku KN 2106 90 92  kao ostali prehrambeni proizvodi (vidjeti i mišljenje o razvrstavanju u HS 2106.90/37).


title: Provedbena uredba Komisije (EU) 2018/1508 оd 10. listopada 2018. o utvrđivanju koeficijenta amortizacije koji se primjenjuje pri otkupu obranog mlijeka u prahu u okviru javne intervencije u obračunskoj godini 2019.

text:
                  11.10.2018

                  HR

                  Službeni list Europske unije

                  L 255/12

         PROVEDBENA UREDBA KOMISIJE (EU) 2018/1508
         оd 10. listopada 2018.
         o utvrđivanju koeficijenta amortizacije koji se primjenjuje pri otkupu obranog mlijeka u prahu u okviru javne intervencije u obračunskoj godini 2019.
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) br. 485/2008 (1), a posebno njezin članak 20. stavak 4.,
         nakon savjetovanja s Odborom za poljoprivredne fondove,
         budući da:

                     (1)

                     Člankom 3. stavkom 1. točkom (e) Delegirane uredbe Komisije (EU) br. 906/2014 (2) predviđa se financiranje amortizacije poljoprivrednih proizvoda skladištenih u okviru javne intervencije.

                     (2)

                     U točkama 1., 2. i 3. Priloga V. Delegiranoj uredbi (EU) br. 906/2014 utvrđuje se metoda izračuna postotka amortizacije, koji se primjenjuje u obliku koeficijenta. U vrijeme otkupa poljoprivrednih proizvoda postotak amortizacije ne smije biti veći od razlike između otkupne cijene i procijenjene prodajne cijene za svaki proizvod. Taj postotak za svaki se proizvod utvrđuje prije početka svake obračunske godine. Komisija može i ograničiti amortizaciju u vrijeme otkupa na dio tog postotka amortizacije, ali taj dio ne smije biti manji od 70 % ukupne amortizacije.

                     (3)

                     Stoga bi se trebao utvrditi koeficijent za obrano mlijeko u prahu koji države članice trebaju primjenjivati na mjesečne vrijednosti otkupa u obračunskoj godini 2019.

                     (4)

                     U interesu dobrog upravljanja rashodima koji se financiraju iz Europskog fonda za jamstva u poljoprivredi Komisiju bi trebalo obavijestiti o rashodima koji proizlaze iz primjene koeficijenata amortizacije,

               DONIJELA JE OVU UREDBU:

            Članak 1.
            Za obrano mlijeko u prahu koje je otkupljeno u okviru javne intervencije i koje su države članice uskladištile ili preuzele u razdoblju od 1. listopada 2018. do 30. rujna 2019. države članice primjenjuju koeficijent amortizacije u iznosu od 0,21 na vrijednost obranog mlijeka u prahu koje je otkupljeno svaki mjesec.

            Članak 2.
            Države članice obavješćuju Komisiju o iznosima rashoda koji proizlaze iz primjene koeficijenata amortizacije predviđenih člankom 1. ove Uredbe dostavljanjem izjava o rashodima utvrđenih u skladu s Provedbenom uredbom Komisije (EU) br. 908/2014 (3).

            Članak 3.
            Ova Uredba stupa na snagu trećeg dana od dana objave u Službenom listu Europske unije.
            Primjenjuje se od 1. listopada 2018.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 10. listopada 2018.

                  Za Komisiju

                  Predsjednik

               Jean-Claude JUNCKER

            (1)  SL L 347, 20.12.2013., str. 549.

            (2)  Delegirana uredba Komisije (EU) br. 906/2014 od 11. ožujka 2014. o dopuni Uredbe (EU) br. 1306/2013 Europskog parlamenta i Vijeća u pogledu rashoda za javne intervencije (SL L 255, 28.8.2014., str. 1.).

            (3)  Provedbena uredba Komisije (EU) br. 908/2014 оd 6. kolovoza 2014. o utvrđivanju pravila za primjenu Uredbe (EU) br. 1306/2013 Europskog parlamenta i Vijeća u pogledu agencija za plaćanje i drugih tijela, financijskog upravljanja, poravnanja računa, pravila o kontroli, jamstava i transparentnosti (SL L 255, 28.8.2014., str. 59.).